Viimeinen Roope-setä julkaistaan joulukuun alussa.

Jo vuodesta 1978 ilmestyneen Roope-setä-sarjakuvalehden tarina tulee vuoden loppuun mennessä päätökseensä. Lehden päätoimittaja Aki Hyypän mukaan lopettamispäätös lähti lukijatutkimusten tuloksista.

– Lukijat kuvittelevat, että lehti keskittyy pelkästään Roope-sedän hahmoon, rahan ansaitsemiseen ja sen puolustamiseen. Olemme yrittäneet uudistaa lehteä monilla eri vippaskonsteilla, mutta lehden logo yhä yksipuolistaa sen imagoa, Hyyppä tiivistää.

Toisin sanoen eläkeikään tulevan Roope Ankan nimi ja naama lehden kannessa torjuu osan lukijoista.

– Roope Ankan hahmo täyttää tänä vuonna 70 vuotta, joten hän astuu tästä aktiivisesta julkaisutoiminnasta nyt eläkkeelle ja antaa muiden hoitaa tämän lehden logohommat, Hyyppä veistelee.

Tilalle tulee monipuolisempi DuckTales

Roope-sedän taru tulee päätökseensä joulukuun 2017 alussa. Siitä eteenpäin lehden tilaajille kolahtaa luukusta Roopen korvaava DuckTales-sarjakuvalehti.

– Disney tekee suuren panostuksen ankkalinnasta tuttuihin hahmoihin liikkuvan kuvan puolella aloittaessaan uuden tuotantokauden Ankronikkaa. Suomessa se alkaa vuodenvaiheessa Nelosella. Me otamme Roope-sedästä parhaat palat, jotka yhdistämme tähän uuteen DuckTales-lehteen.

DuckTales on 80- ja 90-lukujen vaihteesta tutun Ankronikka-piirrossarjan alkuperäisnimi. Ankronikan päähahmot olivat Roope Ankka ja hänen sukulaispoikansa Tupu, Hupu ja Lupu.

Disneyn toive oli, että piirrossarjan uudella kierroksella kaikki ohjelmaa esittävät maat käyttävät siitä samaa nimeä.

– Se sarjakuva on jotain sellaista, mitä ei ole koskaan aiemmin nähty. Sen tekemisessä on otettu iso askel 2000-luvulle. Seikkailusarjoihin panostavassa lehdessä tulee olemaan tavallista räväkämpi ote, Hyyppä lupaa.

Päätoimittaja on varautunut siihen, että lehden vaihtuminen toiseen kohauttaa yhtä jos toista uskollista lukijaa.

– Jos nyt yhtään sarjakuvan lukijoita tunnen, niin muutos aina herättää pientä murinaa, mutta kun he saavat uuden lehden käsiinsä, he huomaavat varmasti, että uudistus kannatti.

Ilta-Sanomat ja Roope-setä kuuluvat samaan Sanoma-konserniin.

Millainen Roope-setä-kokoelma sinulta löytyy? Lähetä kuva tekstiviestitse numeroon 13456 tai tästä.